ΓΡΑΠΤΗ ΕΡΩΤΗΣΗ P-2253/96 υποβολή: Paul Rόbig (PPE) προς την Επιτροπή (26 Iουλίου 1996)

Θέμα: Επιβάρυνση ΜΜΕ από στατιστικές έρευνες

Η «αρχή της αποδοτικότητας του κόστους» στη στατιστική - όπως ορίζεται και στο άρθρο 10 της πρότασης κανονισμού του Συμβουλίου σχετικά με τη δρσστηριότητα της Κοινότητας στον τομέα της στατιστικής - απαιτεί ο φόρτος εργασίας και οι δαπάνες που επενδύονται για την κατάρτιση στατιστικών να έχουν την κατάλληλη αντιστοιχία προς τη σημασία των επιδιωκομένων αποτελεσμάτων. Στο πλαίσιο των σχετικών διαδικασιών, η επιβάρυνση όσων παρέχουν σχετικές πληροφορίες πρέπει να είναι κατά το δυνατόν ελάχιστη.

Σήμερα, ορισμένοι κανονισμοί οδηγιών σε απαράδεκτες επιβαρύνσεις μικρών και μεσαίων επιχειρήσεων (ΜΜΕ) και σε δαπάνες για τις Στατιστικές Υπηρεσίες, οι οποίες δεν αντιστοιχούν, κατά κανέναν παραδεκτό τρόπο, στο αναμενόμενο κέρδος πληροφοριών. Οι σχετικές έρευνες προϋποθέτουν και ένα επίπεδο πληροφόρησης των υποχρεουμένων να παρέχουν στοιχεία ΜΜΕ το οποίο δεν υπάρχει στην πραγματικότητα. Ως αποτέλεσμα, η υπερβολική συμμετοχή ΜΜΕ στις σχετικές διαδικασίες δεν οδηγεί σε βελτίωση της ποιότητας των στατιστικών πορισμάτων, αντιθέτως δε, σε ορισμένες περιπτώσεις, η ανάμιξη υψηλής ποιότητας πορισμάτων των στατιστικών ερευνών με αναποφεύκτως λιγότερο τεκμηριωμένες εκτιμήσεις οδηγεί σε αποδυνάμωση των πρώτων.

Θα λάβει, ως εκ τούτου, η Επιτροπή μέτρα ώστε μεμονωμένες διατάξεις ισχυόντων κανονισμών - όπως, ειδικότερα, ο κανόνας του 90% που προβλέπει ο «κατάλογος PRODCOM» του Κανονισμού (ΕΟΚ) 3924/91 ((ΕΕ L 374, της 31.12.1991, σελ. 1. )) της 19ης Δεκεμβρίου 1991 - να τροποποιηθούν ούτως ώστε να εφαρμόζεται με μεγαλύτερη επιτυχία η «αρχή της αποδοτικότητας του κόστους»;

Ποιά συγκεκριμένα μέτρα θα λάβει η Επιτροπή ώστε να αποκλεισθούν από μελλοντικούς κανονισμούς ρυθμίσεις που οδηγούν με στατιστικές έρευνες σε απαράδεκτη επιβάρυνση ΜΜΕ;

Θα εξασφαλίσει η Επιτροπή ότι η «αρχή της αποδοτικότητας του κόστους» και κυρίως της ελαχίστης κατά το δυνατόν επιβάρυνσης όσων υποχρεούνται να παρέχουν σχετικές πληροφορίες θα ληφθεί υπόψη και σε όλα τα υπό επεξεργασίαν εγχειρίδια στατιστικών μεθόδων, δια ρυθμίσεων, π.χ. οι οποίες θα προβλέπουν την ύπαρξη ορισμένων ορίων;

Απάντηση του κ. de Silguy εξ ονόματος της Επιτροπής (23 Σεπτεμβρίου 1996)

Η εισαγωγή της αρχής περί της σχέσης κόστους-ωφέλειας, στην πρόταση της Επιτροπής περί στατιστικών δραστηριοτήτων που αναφέρονται στην ερώτηση, αντικατοπτρίζει τη σημασία που προσδίδει η Επιτροπή στο θέμα αυτό.

Στην ερώτηση διατυπώνεται η άποψη, ότι ορισμένοι υφιστάμενοι κανονισμοί επιβάλλουν υπερβολικά βάρη σε μικρομεσαίες επιχειρήσεις (ΜΜΕ) και υπερβολικό κόστος για τις στατιστικές υπηρεσίες. Η Επιτροπή βασίζεται σε πληροφορίες από τα κράτη μέλη, επί του κόστους και των επιβαρύνσεων. Μια πρόσφατη μελέτη που πραγματοποιήθηκε για την επιτροπή στατιστικής πληροφόρησης στον οικονομικό και κοινωνικό χώρο, κατέληξε ότι η συνολική επιβάρυνση των στατιστικών για τις επιχειρήσεις είναι σχετικά μικρή, κάτω από 5%, του συνολικού κόστους όλων των κυβερνητικών διοικητικών βαρών. Ο τυπικός χρόνος που δαπανάται για τις στατιστικές αναφορές που προορίζονται για τις κυβερνήσεις, δεν είναι περισσότερος από 24 ώρες ετησίως για τις ΜΜΕ, και συνολικά, βρίσκεται σαφώς κάτω από το 0,1% του συνόλου των ωρών εργασίας.

Πολλά κράτη μέλη, που εργάζονται από κοινού με εκπροσώπους της βιομηχανίας, ενημερώνουν τις επιχειρήσεις εκ των προτέρων, ως προς τις πληροφορίες που θα τους ζητηθεί να παράσχουν στο τέλος κάθε περιόδου αναφοράς (μήνας ή έτος), ώστε να μπορούν να αποθηκεύσουν πληροφορίες σε μια μορφή που να επιδέχεται ευχερή αναζήτησή τους. Επίσης δηλώνεται ότι ζητείται υπερβολικός όγκος πληροφοριών για τις ΜΜΕ, πράγμα που οδηγεί σε χαμηλού επιπέδου στατιστικές. Για να αποφευχθεί αυτό, οι περισσότερες κοινοτικές νομοθεσίες, είτε προβλέπουν μια μείωση στην αίτηση παροχής στοιχείων για μικρές επιχειρήσεις, είτε επιτρέπουν σε κάθε κράτος μέλος να προβαίνει σε εκτίμηση στοιχείων για μικρότερες επιχειρήσεις αντί να τα συλλέγει. Ως εκ τούτου, όταν πιστεύεται ότι δεν μπορούν να συλλεγούν πληροφορίες από πολύ μικρές επιχειρήσεις, αυτές θα μπορούν να εξαιρεθούν ή τα στοιχεία θα μπορούν να εκτιμηθούν με τη χρήση στατιστικών τεχνικών.

Το αξιότιμο μέλος προτείνει την τροποποίηση ορισμένων κανονισμών από μέρους της Επιτροπής. Σχετικά με τους ισχύοντες κανονισμούς, πραγματοποιήθηκε μεγάλη συζήτηση σχετικά με την μελλοντική μορφή του Intrastat, και αυτό βρίσκεται ακόμη υπό εξέταση. Ειδικότερα, μελετάται η επιβάρυνση που προκαλείται από την έρευνα αυτή, καθώς συμπεριλαμβάνεται στο πλαίσιο εργασίας της πρωτοβουλίας SLIM. Κάθε αλλαγή σε αυτό το υφιστάμενο κείμενο, όπως συμβαίνει και με όλα τα νέα κείμενα, θα υπόκειται σε εξέταση σύμφωνα με την οπτική κόστους-ωφέλειας. Σε ότι αφορά τον κανονισμό Prodcom (κανονισμός 3924/91 της 19 Δεκεμβρίου 1991), η Επιτροπή δεν πιστεύει ότι είναι απαραίτητο να τροποποιηθεί το κείμενο την παρούσα στιγμή. Ο κανόνας του 90%, που αναφέρθηκε στο ερώτημα, επιτρέπει την εκτέλεση δειγματοληπτικών ερευνών, ώστε να υπάρχουν αντιπροσωπευτικά στοιχεία για το σύνολο του πληθυσμού, χωρίς να απαιτείται η διεξαγωγή εξαντλητικών ερευνών. Το αποτέλεσμα είναι ότι περίπου 200.000 επιχειρήσεις υποβάλλονται στην έρευνα σύμφωνα με το Prodcom ενώ τα έντυπα Intrastat έχουν σταλεί σε 370.000 περίπου επιχειρήσεις.

Ορισμένα μέτρα που αφορούν την απλούστευση της κοινοτικής νομοθεσίας έχουν ήδη αναλυθεί, καθώς και οι βελτιώσεις στο σύστημα εκτίμησης του αντίκτυπου στις επιχειρήσεις και η συνέχεια που δίδεται από την Επιτροπή στις συστάσεις της ομάδας Molitor.

Προβλέπονται νέα μέτρα σύμφωνα με το ολοκληρωμένο πρόγραμμα για τις ΜΜΕ και τον βιοτεχνικό τομέα ((COM(96) 329 τελικό. )), τα οποία θα περιλαμβάνουν την εφαρμογή των πρόσφατα εγκεκριμένων κατευθυντηρίων γραμμών για ρυθμιστική πολιτική, η οποία θα βελτιώσει την ποιότητα της κοινοτικής νομοθεσίας και θα οδηγήσει σε καλύτερη διαβούλευση με τα ενδιαφερόμενα μέρη, συμπεριλαμβανομένων των οργανώσεων των ΜΜΕ. Μια βελτιωμένη, περισσότερο πραγματιστική μέθοδος για την εφαρμογή της αξιολόγησης της σχέσης κόστους-ωφέλειας προβλέπεται μεταξύ των μέτρων που πρόκειται να ληφθούν στο πλαίσιο του τρίτου πολυετούς προγράμματος για τις ΜΜΕ ((COM(96) 98 τελικό. )). Επιπρόσθετα, η Eurostat προσπαθεί να καταρτίσει μαζί με τα κράτη μέλη το κόστος του υφιστάμενου στατιστικού συστήματος και το μέρος αυτό που είναι αναγκαίο για τις απαιτήσεις της κοινοτικής νομοθεσίας.

Τα εγχειρίδια μεθοδολογίας, που συντάσσονται τη στιγμή αυτή, δεν θα είναι νομικώς δεσμευτικά. Ως εκ τούτου, τα κράτη μέλη που αναλαμβάνουν την εκτέλεση ερευνών, θα είναι ελεύθερα ως προς την επιλογή του δείγματος ή για να ζητήσουν ένα μειωμένο σύνολο πληροφοριών από ορισμένες επιχειρήσεις (π.χ. μικρού μεγέθους). Η χρήση της δειγματοληψίας ενθαρρύνεται από την Επιτροπή για επιχειρήσεις όλων των μεγεθών, αντίθετα με την προηγούμενη πρακτική.

Η χρήση των κατωτάτων ορίων στο κοινοτικό επίπεδο δεν υποστηρίζεται πάντα από την Επιτροπή σε επιχειρηματικές στατιστικές. Τα διαφορετικά μεγέθη και οι δομές των κρατών μελών καθιστούν τις συγκρίσεις, των στοιχείων που συλλέγονται χρησιμοποιώντας κατώτατα όρια, εσφαλμένες. Η σημασία των επιχειρήσεων κάτω από ένα κατώτατο όριο διαφέρει σε μεγάλο βαθμό μεταξύ χωρών και τομέων. Η άρση των κατωτάτων ορίων και η χρήση δειγμάτων σε όλους του τομείς, επιτρέπει την εκτίμηση αριθμητικών δεδομένων τα οποία είναι πραγματικά συγκρίσιμα. Με τη χρήση των κατωτάτων ορίων αγνοείται η όντως πραγματική ανάγκη της Επιτροπής για πληροφορίες επί των μικρών επιχειρήσεων,που είναι χρήσιμες για την επιχειρηματική της πολιτική. Οι στατιστικές από μικρότερες επιχειρήσεις είναι αναγκαίες για να διασφαλίσουν ότι τα αποτελέσματα δεν αντικατοπτρίζουν μόνο την πραγματικότητα σε μεγάλες πολυεθνικές επιχειρήσεις.

Η Επιτροπή έχει συναίσθηση των δυσχερειών που αυτές οι αιτήσεις παροχής στοιχείων μπορούν να προκαλέσουν στις ΜΜΕ και προτίθεται να επικεντρώσει τις αιτήσεις της για παροχή στοιχείων σε τομείς πολιτικής προτεραιότητας της Ένωσης. Η Επιτροπή είναι πάντα ανοιχτή σε νέες προτάσεις για τη βελτίωση της ισορροπίας μεταξύ της ανάγκης για στοιχεία και του κόστους παροχής πληροφοριών.